"Ek het my oorblywende hare oor die bles gekam en dit het my net nog ouer laat lyk," vertel hy. "Ek het my bles gehaat. Ek kon dit nie verdra nie."
Toe besluit hy om iets aan die saak te doen. Hy het al die moontlikhede ondersoek, by kenners gaan kers opsteek en toe op permanente haarrekonstruksie besluit. Eenvoudig gestel beteken dit stroke hare is aan sy kopvel vasgewerk.
Ben Affleck het glo haarhulp gehad en so ook Al Pacino, Matthew McConaughey en Ted Danson. En blykbaar dra Burt Reynolds al jare lank 'n haarstuk.
Wat waar is, is dat party mans baie goed lyk met 'n kaalkop. Hul kopvel is glad, die kop mooi gevorm en hulle lyk selfs jonger as hulle die dag besluit om alles af te skeer. Ander dink egter 'n kaalkop is die einde van hul loopbaan en liefdeslewe.
Die Australiese krieketspeler Shane Warne was heeltemal openlik daaroor dat hy gaan hulp soek het toe sy hare begin uitval. Hy het laserterapie gekies en een van die sterre geword in die reklameveldtog vir die internasionale haarkliniek Advanced Hair Studio.
Didier Simeon, die eienaar van die Hair Options-kliniek in Kaapstad, sê om vir iemand nuwe hare te gee is soos om hom 'n nuwe lewe te gee. "Kaalkopmans loop hier in en is teruggetrokke en stil en sal niks doen om die aandag op hulle te vestig nie. Agterna is dit 'n heel ander storie."
Sy raad aan bles ouens is om 'n kenner se advies te vra. "Daar is so baie produkte en so min wat enigiets beteken," sê hy. "Vervaardigers buit mense se onsekerhede uit en doen dikwels meer skade as goed. En as die produkte nie werk nie verloor mense hoop dat hulle ooit weer hare sal hê."
Blesword is in die gene
As jou pa of jou oupa bles was, is die kans goed dat dit jou ook sal oorkom. En moenie vergeet van die mans aan jou ma se kant nie: 'n Kaalkop kan van jou ma se kant ook oorgeërf word.
Didier kom uit 'n geslag bles mans en sy hare het op 21 al uitgeval. Hy gebruik tans 'n tegniek waarvolgens hare aan sy kopvel geheg word. Nes sy pa en oupa is hy 'n trigoloog: 'n kenner van die haarwetenskap.
Haarverlies word veroorsaak deur die uitwerking van die hormoon dihidrotestosteroon (DHT) op die haarfollikels aan die voorkant, bokant en kroon van die kopvel, verduidelik Didier. Follikels aan die agterkant en sye van die kopvel word nie deur DHT geraak nie. Dis waarom mans soos die voormalige staatspresident FW de Klerk 'n kring hare om die kop het.
DHT veroorsaak haarverlies deur die groeifase van die haarsiklus te verkort, follikels te laat verklein en ál korter, fyner haartjies te produseer wat later heeltemal verdwyn. Sommige mans vervaardig meer DHT as ander en dis waarom hulle bles word en ander nie.
Dis 'n mite dat blonde mans makliker bles word as dié met donker hare of dat mans wat vroeg grys word se hare nie sal uitval nie.
" 'n Bleskop het te make met jou gene, hormone, medikasie en ouderdom," sê Didier.
Mans van alle etniese groepe kan bles word en ál meer swart mans uit Suid-Afrika klop by haarklinieke aan.
Hy sê daar is oor-die-toonbankmiddels wat die vervaardiging van DHT vertraag, maar dis beter om 'n dokter of haarkenner uit te vra oor die moontlike newe-effekte. Sommige van dié middels kan byvoorbeeld jou seksdrang onderdruk.
Haarverlies kan ook bespoedig word deur medisyne vir depressie, hoë bloeddruk, hartsiektes, hoë cholesterol, jig en skildklierprobleme.
Kenners sê daar's nie veel wat jy kan doen om te voorkom dat jy bles word nie, maar as jy by die moets en moenies hier onder hou, sal jy heelwat langer die hare wat jy wél het, behou.